VENDIM
Nr. 643, datë 5.10.2022

PËR PËRCAKTIMIN E PËRBËRJES DHE TË MËNYRËS SË FUNKSIONIMIT TË KOMITETIT PËR PLANIFIKIMIN KOMBËTAR SPITALOR

Në mbështetje të nenit 100 të Kushtetutës dhe të pikës 5, të nenit 6, të ligjit nr. 55/2022, “Për shërbimin spitalor në Republikën e Shqipërisë”, me propozimin e ministrit të Shëndetësisë dhe Mbrojtjes Sociale, Këshilli i Ministrave 

VENDOSI:

1. Përcaktimin e përbërjes dhe të mënyrës së funksionimit të Komitetit për Planifikimin Kombëtar Spitalor, si organ këshillimor pranë ministrit përgjegjës për shëndetësinë, me 9 anëtarë, si më poshtë vijon: 

	a) Prof. Arben Gjata 
	mjek kirurg;

	b) Prof. Anila Godo
	mjek pediatër;

	c) Prof. Dr. Kozeta Sevrani 
	ekspert i ekonomisë dhe menaxhimit;

	d) Prof. Arben Baboci 
	mjek kirurg kardiak;

	e) Prof. Asc. Durim Çela
	mjek radiolog;

	f) Prof. Mihal Tase 
	mjek internist;

	g) Prof. Dr. Orion Glozheni 
	mjek obstetër-gjinekolog;

	h) Prof. Ass. Edmond Zaimi 
	mjek urgjentist;

	i) Prof. Asc. Alban Ylli 
	profesionist i shëndetit publik;


2. Anëtarët e Komitetit për Planifikimin Kombëtar Spitalor zgjidhen për një periudhë 3-vjeçare, me të drejtë rizgjedhjeje vetëm një herë. 
3. Komiteti për Planifikimin Kombëtar Spitalor, gjatë veprimtarisë së tij, asistohet nga sekretari i këtij komiteti, i cili është një specialist pranë drejtorisë përgjegjëse për politikat dhe menaxhimin e shërbimit spitalor në ministrinë përgjegjëse për shëndetësinë.
4. Kryetari dhe nënkryetari i komitetit zgjidhen nga anëtarët e këtij komiteti në mbledhjen e parë me shumicë votash.
5. Komiteti për Planifikimin Kombëtar Spitalor mblidhet me kërkesë të ministrit përgjegjës për shëndetësinë dhe kryen këto funksione:
a) Analizon situatën aktuale të shtrirjes së shërbimit spitalor në vend;
b) Vlerëson nevojat dhe kapacitetet spitalore kombëtare, bazuar në kriteret territoriale, demografike, socioekonomike, barrën e sëmundshmërisë, si edhe në plotësim të kërkesave didaktike dhe shkencore të edukimit mjekësor;
c) Paraqet për shqyrtim pranë ministrit Planin Kombëtar Spitalor; 
[bookmark: _GoBack]ç) Jep mendime për çështjet e përcaktuara në nenin 6, të ligjit nr. 55/2022, “Për shërbimin spitalor në Republikën e Shqipërisë”, si dhe për çështje të tjera që lidhen me politikat spitalore të kërkuara nga ministri përgjegjës për shëndetësinë. 
6. Vendimet e komitetit merren me shumicën e të gjithë anëtarëve të pranishëm në mbledhje.
7. Vendimi nr. 403, datë 19.6.2004, i Këshillit të Ministrave, “Për krijimin dhe mënyrën e funksionimit të Komitetit Shtetëror për Planifikimin Spitalor”, shfuqizohet. 
Ky vendim hyn në fuqi pas botimit në Fletoren Zyrtare.

ZËVENDËSKRYEMINISTËR
Belinda Balluku




